Likumprojekts

**Grozījumi Kriminālprocesa likumā**

Izdarīt Kriminālprocesa likumā (Latvijas Republikas Saeimas un Ministru Kabineta Ziņotājs, 2005, 11., 20. nr.; 2006, 4. nr.; 2007, 3., 13. nr.; 2008, 1., 15. nr.; 2009, 9., 14., 15. nr.; Latvijas Vēstnesis, 2010, 19., 178. nr.; 2011, 117. nr.; 2012, 92., 189. nr.; 2013, 6., 21., 61., 112., 183., 187., 252. nr.; 2014, 113., 214. nr.; 2015, 11., 29. nr.) šādus grozījumus:

1. Aizstāt 11. panta ceturtajā daļā vārdus "procesa virzītājs" ar vārdiem "amatpersona, kura veic kriminālprocesu".

2. Izteikt 25. pantu šādā redakcijā:

"**25. pants. Dubultās sodīšanas nepieļaujamība (*ne bis in idem*)**

(1) Nevienu nedrīkst no jauna tiesāt vai sodīt par nodarījumu, par kuru viņš jau Latvijā vai ārvalstī ir ticis attaisnots vai sodīts ar likumā noteiktajā kārtībā pieņemtu un spēkā stājušos nolēmumu krimināllietā vai administratīvā pārkāpuma lietā.

(2) Atkārtota tiesāšana vai sodīšana nav:

1) krimināllietas atkārtota iztiesāšana jebkuras instances tiesā, ja iepriekšējais tiesas nolēmums atcelts likumā noteiktajā pārsūdzības kārtībā pirms tā spēkā stāšanās;

2) krimināllietas jauna iztiesāšana gadījumos, ja konstatēti jaunatklāti apstākļi;

3) krimināllietas iztiesāšana vai soda noteikšana tādā kriminālprocesā, kurā atcelts prokurora priekšraksts par sodu likumā noteiktajos gadījumos un kārtībā;

4) krimināllietas jauna iztiesāšana, ja iepriekšējā procesā pieļauts būtisks materiālo vai procesuālo likuma normu pārkāpums.

(3) Atkārtota tiesāšana vai sodīšana nav gadījumos, ja administratīvā pārkāpuma lietā pieņemtais nolēmums zaudē spēku kriminālprocesā, pastāvot šādiem apstākļiem:

1) ar spēkā stājušos nolēmumu atzītas cietušā vai liecinieka apzināti nepatiesas liecības, apzināti nepatiess eksperta atzinums, tulkojums, tiesas darbību protokolu vai lēmumu viltojums, kā arī citu pierādījumu viltojums, kas bijuši pamatā nelikumīga nolēmuma pieņemšanai;

2) ar spēkā stājušos nolēmumu atzīta amatpersonas prettiesiska rīcība, kas bijusi pamatā nelikumīga nolēmuma pieņemšanai;

3) konstatēts apstāklis, par kuru, pieņemot nolēmumu, nav bijis zināms nolēmuma pieņēmējam un kas pats par sevi vai kopā ar agrāk konstatētajiem apstākļiem norāda, ka persona izdarījusi smagāku nodarījumu nekā tas, par kuru tā sodīta administratīvi.

(4) Ja, pieņemot lēmumu personas saukšanai pie kriminālatbildības, konstatēti šā panta trešajā daļā minētie apstākļi un administratīvā pārkāpuma lietā pieņemtais nolēmums nav ticis atcelts, tas zaudē spēku.

(5) Šā panta otrajā un trešajā daļā minētajos gadījumos izciestais kriminālsods ieskaitāms jaunajā sodā atbilstoši Krimināllikumā noteiktajam, bet administratīvo sodu ņem vērā, nosakot jauno sodu."

3. Izteikt 30. panta otro daļu šādā redakcijā:

"(2) Izmeklēšanas grupas dalībniekam procesa virzītāja uzdevumā un noteiktajos ietvaros ir tiesības veikt procesuālās darbības un pieņemt procesuālos lēmumus, izņemot lēmumus par kriminālprocesa virzību, par drošības līdzekļu piemērošanu, grozīšanu vai atcelšanu, par aresta uzlikšanu vai atcelšanu mantai, kā arī par personas, kurai ir tiesības uz aizstāvību, statusu vai tā maiņu."

4. Papildināt 60. panta pirmo daļu ar 5. punktu šādā redakcijā:

"5) kura izdarījusi noziedzīgu nodarījumu, bet savas mazgadības dēļ nav saucama pie kriminālatbildības."

5.  60.2pantā:

aizstāt trešās daļas ievaddaļā vārdus "piemērots ar brīvības atņemšanu saistīts drošības līdzeklis" ar vārdiem "piemēro ar brīvības atņemšanu saistītu drošības līdzekli";

izteikt trešās daļas 2. punktu šādā redakcijā:

"2) pieprasīt, lai par aizturēšanu vai apcietināšanu paziņo viņa tuviniekam, mācību iestādei, darba devējam, kā arī sazināties ar vienu no tiem, ciktāl šāda saziņa neapdraud citu personu pamattiesības, sabiedrības intereses un netraucē kriminālprocesa mērķa sasniegšanai. Ārvalstniekam ir tiesības pieprasīt, lai par aizturēšanu tiktu informēta viņa valsts diplomātiskā vai konsulārā pārstāvniecība, kā arī ar to sazināties."

6. Izteikt 88. panta otrās daļas pirmo un otro teikumu šādā redakcijā:

"Ja persona, kurai ir tiesības uz aizstāvību, atsakās no aizstāvja, tai izskaidro, ka turpmāk persona pati īstenos savu aizstāvību. Atteikšanās no aizstāvja fiksējama procesuālās darbības protokolā, un persona ar parakstu apliecina, ka atteikšanās no aizstāvja ir notikusi labprātīgi un pēc personas pašas iniciatīvas."

7. Aizstāt 96. panta pirmajā daļā vārdus "izmeklētājs, prokurors vai izmeklēšanas grupas dalībnieks" ar vārdiem "procesa virzītājs".

8. Izteikt 150. panta ievaddaļu šādā redakcijā:

"Personas, kurai ir tiesības uz aizstāvību, pirmās pratināšanas sākumā:".

9. Papildināt 151. panta otro daļu ar otro teikumu šādā redakcijā:

"Ja liecinieka pratināšanas laikā konstatē, ka ir pamats mainīt personas procesuālo statusu, nosakot, ka tā ir persona, kurai ir tiesības uz aizstāvību, šādas personas pratināšanu liecinieka statusā pārtrauc."

10. Izslēgt 200. panta pirmajā daļā vārdus "vai izmeklēšanas grupas dalībnieks".

11. Papildināt 247. panta otro daļu ar otro un trešo teikumu šādā redakcijā:

"Procesa virzītājs var neinformēt minētās personas, ja tas ir pretrunā ar nepilngadīgā interesēm, tas varētu apdraudēt kriminālprocesa mērķa sasniegšanu vai informēšana nav iespējama. Šādā gadījumā par šā panta pirmajā daļā minētā piespiedu līdzekļa piemērošanu nepilngadīgajam procesa virzītājs informē citu pilngadīgo personu, kuru nepilngadīgais ir norādījis, vai bērnu tiesību aizsardzības institūcijas pārstāvi, vai tās nevalstiskās organizācijas pārstāvi, kura veic bērnu tiesību aizsardzības funkciju."

12. Izteikt 267. panta pirmo daļu šādā redakcijā:

"(1) Aizturēšana ir pamats personas tiesību ierobežošanai un ļauj turēt personu speciāli aprīkotās policijas telpās, nosakot tikšanās un sazināšanās ierobežojumus, izņemot tikšanos ar aizstāvi vai ārvalstnieka valsts diplomātiskās vai konsulārās pārstāvniecības pārstāvi. Personas tiesību ierobežojumiem nav nepieciešams izmeklēšanas tiesneša vai tiesas lēmums."

13. Papildināt 271. panta trešo daļu pēc vārda "aizstāvi" ar vārdiem "vai ārvalstnieka valsts diplomātiskās vai konsulārās pārstāvniecības pārstāvi".

14. Papildināt 391. panta septītās daļas otro teikumu pēc vārda "aizstāvību" ar vārdiem "izdalītajā procesā".

15. Papildināt likumu ar 405.1pantu šādā redakcijā:

"**405.1pants. Izlemjamie jautājumi, ja ar personas saukšanu pie kriminālatbildības spēku zaudē administratīvā pārkāpuma lietā pieņemts nolēmums**

(1) Ja ar lēmumu par personas saukšanu pie kriminālatbildības spēku zaudē administratīvā pārkāpuma lietā pieņemts nolēmums vai tā daļa, prokurors pieņem lēmumu par rīcību ar administratīvā pārkāpuma lietā izņemto vai konfiscēto mantu un citiem tiesību ierobežojumiem.

(2) Piedzītās un samaksātās naudas summas neatmaksā, bet par to atmaksāšanu vai ņemšanu vērā pie soda noteikšanas lemj, taisot gala nolēmumu.

(3) Par administratīvā pārkāpuma lietā pieņemtā nolēmuma spēka zaudēšanu prokurors paziņo iestādei, kura pieņēmusi sākotnējo nolēmumu un personām, kuru intereses un tiesības skar nolēmums."

16. Papildināt 456. panta trešo daļu pēc vārda "valsts" ar vārdiem "vai pašvaldības".

17. Papildināt 675. pantu ar piekto daļu šādā redakcijā:

"(5) Krimināltiesiskās sadarbības kompetentās iestādes ir tiesīgas vērsties *Eurojust* (Eiropas Savienības tiesiskās sadarbības vienība) vai pie Eiropas Tiesiskās sadarbības tīkla krimināllietās kontaktpersonas, lai veicinātu un uzlabotu starptautisko krimināltiesisko sadarbību."

18. Aizstāt 687. panta pirmajā un ceturtajā daļā vārdus "Iekšlietu ministrijas kompetentā iestāde" ar vārdiem "Valsts policija".

19. Aizstāt 694. panta ceturtajā daļā vārdus "Iekšlietu ministrijas kompetentā iestāde" ar vārdiem "Valsts policija".

20. Papildināt 697. panta otro daļu ar 8. punktu šādā redakcijā:

"8) personas izdošanas lūguma izpilde var kaitēt Latvijas valsts suverenitātei, drošībai, sabiedriskajai kārtībai vai citām būtiskām interesēm."

21. Papildināt 698. panta otro daļu ar 9. punktu šādā redakcijā:

"9) pieteikt lūgumu, lai valstī, kas pieņēmusi Eiropas apcietinājuma lēmumu, tiktu iecelts advokāts."

22. Papildināt likumu ar 699.1pantu šādā redakcijā:

**"699.1pants. Ar brīvības atņemšanu nesaistīta drošības līdzekļa piemērošana izdodamajai personai**

(1) Prokurors, ņemot vērā tā noziedzīgā nodarījuma raksturu un kaitīgumu, par ko lūgta personas izdošana, izdodamās personas personību, veselību un citus būtiskus apstākļus, līdz izdodamās personas nodošanai ārvalstij var piemērot šā likuma 243. pantā minētos ar brīvības atņemšanu nesaistītos drošības līdzekļus.

(2) Ar brīvības atņemšanu nesaistītu drošības līdzekli piemēro prokurors ar motivētu rakstveida lēmumu šā likuma 245. pantā noteiktajā kārtībā. Lēmums par ar brīvības atņemšanu nesaistīta drošības līdzekļa piemērošanu nav pārsūdzams.

(3) Ja izdodamā persona pārkāpj piemērotā drošības līdzekļa noteikumus vai ir pamats uzskatīt, ka izdodamā persona var kavēt izdošanas procesa norisi, prokurors līdz izdodamās personas nodošanai ārvalstij ir tiesīgs izvēlēties un piemērot citu, vairāk ierobežojošu drošības līdzekli vai vērsties pie izmeklēšanas tiesneša ar ierosinājumu par pagaidu apcietinājuma vai izdošanas apcietinājuma piemērošanu.

(4) Lai nodrošinātu, ka izdodamā persona šā panta trešajā daļā minētajā gadījumā tiek nogādāta pie izmeklēšanas tiesneša, prokurors vai izmeklētājs prokurora uzdevumā var aizturēt izdodamo personu šā likuma 699. pantā noteiktajā kārtībā."

23. Aizstāt 702. panta pirmās daļas ievaddaļā vārdu "piemēro" ar vārdiem "var piemērot".

24. Papildināt likumu ar 702.1 pantu šādā redakcijā:

**"702.1 pants. Izdošanas apcietinājuma piemērošanas kontrole**

(1) Izdodamā persona, tās pārstāvis vai aizstāvis jebkurā laikā var iesniegt izmeklēšanas tiesnesim pieteikumu par izdošanas apcietinājuma turpmākas piemērošanas nepieciešamības izvērtēšanu.

(2) Pieteikumu par izdošanas apcietinājuma turpmākas piemērošanas nepieciešamības izvērtēšanu var noraidīt bez tā izskatīšanas mutvārdu procesā, ja kopš pēdējās izdošanas apcietinājuma piemērošanas nepieciešamības pārbaudes ir pagājuši mazāk nekā divi mēneši un pieteikums nav pamatots ar ziņām par faktiem, kas izmeklēšanas tiesnesim nebija zināmi, lemjot par izdošanas apcietinājuma piemērošanu vai iepriekšējā pieteikuma izskatīšanas laikā. Izmeklēšanas tiesnesis šādu pieteikumu izskata rakstveida procesā bez procesā iesaistīto personu piedalīšanās.

(3) Izskatot pieteikumu par izdošanas apcietinājuma turpmākas piemērošanas nepieciešamības izvērtēšanu mutvārdu procesā, tiesas sēdē piedalās prokurors, izdodamā persona, tās pārstāvis, advokāts.

(4) Ja izdodamā persona, tās pārstāvis, advokāts divu mēnešu laikā nav iesniedzis pieteikumu par izdošanas apcietinājuma turpmākas piemērošanas nepieciešamības izvērtēšanu, šādu izvērtēšanu veic izmeklēšanas tiesnesis.

(5) Šajā pantā paredzētie lēmumi nav pārsūdzami."

25.  704. pantā:

papildināt pantu ar 2.1 daļu šādā redakcijā:

"(21) Veicot izdošanas lūguma pārbaudi, Ģenerālprokuratūra var nosūtīt Ārlietu ministrijai un valsts drošības iestādēm lūgumu sniegt viedokli, lai noskaidrotu, vai izdošana tiek lūgta sakarā ar politisku noziedzīgu nodarījumu vai personas izdošanas lūgums ir saistīts ar mērķi uzsākt šīs personas kriminālvajāšanu vai sodīt personu tās politisko uzskatu dēļ. Lūgumā norāda informācijas iesniegšanas termiņu.";

izteikt piekto daļu šādā redakcijā:

"(5) Izdošanas procesa laikā līdz izdodamās personas nodošanai ārvalstij prokurors var veikt visas kriminālprocesā paredzētās izmeklēšanas darbības un pieņemt procesuālos lēmumus, ja šajā likumā nav noteikts citādi."

26. 705. pantā:

izteikt trešo daļu šādā redakcijā:

"(3) Lēmums par izdošanas pieļaujamību nav pārsūdzams.";

papildināt pantu ar 3.1 daļu šādā redakcijā:

"(31) Prokurors lēmumu par izdošanas pieļaujamību kopā ar pārbaudes materiāliem iesniedz ģenerālprokuroram.";

izteikt ceturtās daļas otro teikumu šādā redakcijā:

"Prokurors šo personu nekavējoties atbrīvo no pagaidu vai izdošanas apcietinājuma, bet, ja personai piemērots ar brīvības atņemšanu nesaistīts drošības līdzeklis, – to atceļ."

27. Papildināt likumu ar 705.1 pantu šādā redakcijā:

"**705.1 pants. Lēmums par personas izdošanu ārvalstij**

(1) Ģenerālprokurors pēc prokurora lēmuma par izdošanas pieļaujamību un pārbaudes materiālu saņemšanas pieņem vienu no šādiem lēmumiem:

1) par personas izdošanu ārvalstij;

2) par atteikšanos personu izdot;

3) par prokurora lēmuma par izdošanas pieļaujamību atcelšanu un izdošanas lūguma nodošanu papildu pārbaudei.

(2) Ģenerālprokurora lēmumu par personas izdošanu ārvalstij izdodamā persona var pārsūdzēt Augstākajā tiesā 10 dienu laikā no tā saņemšanas dienas. Ja lēmumu nepārsūdz, tas stājas spēkā.

(3) Ģenerālprokurora lēmumu par atteikšanos izdot personu vai spēkā stājušos ģenerālprokurora lēmumu par personas izdošanu ārvalstij Ģenerālprokuratūra nekavējoties paziņo attiecīgajai personai un ārvalstij.

(4) Tiklīdz pieņemts lēmums par atteikšanos izdot personu, Ģenerālprokuratūra nekavējoties atbrīvo personu no apcietinājuma vai atceļ citu ar brīvības atņemšanu nesaistītu drošības līdzekli.

(5) Spēkā stājušos ģenerālprokurora lēmumu par personas izdošanu ārvalstij Ģenerālprokuratūra nodod Valsts policijai izpildei."

28. 706. pantā:

izteikt panta nosaukumu šādā redakcijā:

"**706. pants. Sūdzības par lēmuma par personas izdošanu izskatīšana**";

aizstāt pirmajā daļā vārdus "izdošanas pieļaujamību" ar vārdiem "lēmumu par personas izdošanu ārvalstij".

29. 707. pantā:

izteikt pirmo daļu šādā redakcijā:

"(1) Uzklausījusi sūdzības iesniedzēju, viņa advokātu un prokuroru, tiesa aiziet apspriesties un pieņem vienu no šādiem lēmumiem:

1) atstāt lēmumu par personas izdošanu ārvalstij negrozītu;

2) atcelt lēmumu par personas izdošanu ārvalstij;

3) nodot izdošanas lūgumu papildu pārbaudei.";

papildināt pantu ar 3.1 daļu šādā redakcijā:

"(31) Tiesa par pieņemto lēmumu informē attiecīgo personu.";

izteikt ceturto daļu šādā redakcijā:

"(4) Ja tiesa atceļ lēmumu par personas izdošanu ārvalstij, attiecīgo personu nekavējoties atbrīvo no apcietinājuma, bet, ja personai piemērots ar brīvības atņemšanu nesaistīts drošības līdzeklis, – to atceļ.";

papildināt pantu ar piekto un sesto daļu šādā redakcijā:

"(5) Par tiesas lēmumu Ģenerālprokuratūra informē ārvalsti.

(6) Ja tiesa nolemj lēmumu par personas izdošanu ārvalstij atstāt negrozītu, Ģenerālprokuratūra nodod attiecīgo lēmumu Valsts policijai izpildei."

30. Izslēgt 708. pantu.

31.  709. pantā:

aizstāt trešajā daļā vārdus "iesniegts Ministru kabinetam" ar vārdiem "virzīts lēmuma par personas izdošanu ārvalstij pieņemšanai";

aizstāt ceturtajā daļā vārdus "Ministru kabinets pēc tieslietu ministra ierosinājuma" ar vārdu "ģenerālprokurors".

32.  710. pantā:

aizstāt pirmajā un otrajā daļā vārdus "Iekšlietu ministrija" ar vārdiem "Valsts policija";

papildināt pantu ar 2.1 un 2.2 daļu šādā redakcijā:

"(21) Lai nodrošinātu tādas izdodamās personas nodošanu, kurai nav piemērots izdošanas apcietinājums, izmeklētājs ar prokurora piekrišanu izdodamo personu aiztur šā likuma 699. pantā noteiktajā kārtībā.

(22) Ja izdodamās personas nodošana nevar notikt 72 stundu laikā no personas aizturēšanas brīža, prokurors iesniedz izmeklēšanas tiesnesim, kura darbības teritorijā persona aizturēta vai atrodas Ģenerālprokuratūra, ierosinājumu par izdošanas apcietinājuma piemērošanu."

33.  711. pantā:

izslēgt pirmajā daļā vārdus "vai tieslietu ministrs";

aizstāt otrajā daļā vārdus "tieslietu ministrs" ar vārdu "ģenerālprokurors".

34. Aizstāt 713. panta sestajā daļā vārdus "Iekšlietu ministrijai" ar vārdiem "Valsts policijai".

35. Papildināt 715. pantu ar 1.1 daļu šādā redakcijā:

"(11) Ja izdodamā persona piesaka lūgumu, lai tiktu iecelts advokāts Eiropas apcietinājuma lēmumu pieņēmušajā valstī, Ģenerālprokuratūra nekavējoties informē šo valsti par šādu lūgumu."

36. Aizstāt 721. panta pirmajā daļā vārdus "Iekšlietu ministrijai" ar vārdiem "Valsts policijai".

37. Papildināt 725. pantu ar trešo daļu šādā redakcijā:

"(3) Ja personas izdošana ir atteikta, pamatojoties uz šā likuma 697. panta otrās daļas 1. punktu, kriminālprocesa pārņemšanas lūgumu izpilda saskaņā ar šo nodaļu."

38. Papildināt 775. pantu ar ceturto daļu šādā redakcijā:

"(4) Ja personas izdošana ir atteikta, pamatojoties uz šā likuma 714. panta piektās daļas 4. punktu, sodu izpilda saskaņā ar šo nodaļu."

39. Izteikt 791. panta pirmo daļu šādā redakcijā:

"(1) Latvijā izpildāmā mantas konfiskācija nosakāma, ja tā piemērota ārvalstī un ja Latvijā par tādu pašu nodarījumu manta būtu konfiscējama. Ārvalsts spriedumā paredzētā mantas konfiskācija izpildāma neatkarīgi no tā, kādā procesā tā ārvalstī piemērota."

40. Aizstāt 856. pantā vārdus "Iekšlietu ministrijai" ar vārdiem "Valsts policijai".

41. Papildināt informatīvo atsauci uz Eiropas Savienības direktīvām ar 5. punktu šādā redakcijā:

"5) Eiropas Parlamenta un Padomes 2013. gada 22. oktobra direktīvas 2013/48/ES par tiesībām uz advokāta palīdzību kriminālprocesā un Eiropas apcietināšanas ordera procesā, par tiesībām uz to, ka pēc brīvības atņemšanas informē trešo personu, un par tiesībām, kamēr atņemta brīvība, sazināties ar trešām personām un konsulārajām iestādēm."

Tieslietu ministrs

Dzintars Rasnačs